Slovenska kronika, 11.4.2011


Naslov: Odprli so pripravljalni romski vrtec

Napoved za voditelja:

Ob svetovnem dnevu Romov so v romskem naselju Kerinov Grm odprli prvi romski vrtec v krški občini. Gre za zabojnike, katerih postavitev je občino Krško stala 110 tisoč evrov, v njih pa bodo poleg pripravljalnega vrtca še prostori za nevladne in druge organizacije in druženje prebivalcev tega naselja. Osnovna šola Leskovec pri Krškem se je namreč prijavila v državni projekt »Integracije romskih otrok« Ministrstva za šolstvo in šport, ki je prispevalo del sredstev za opremo večnamenskega objekta in zagotovila denar za  strokovni kader. 

T- Iz Kerinovega Grma GORAN ROVAN /

X- Snemalec in montažer Jože Grajžl /

Ideja za vrtec v romskem naselju Kerinov grm je nastala na leskovški osnovni šoli, kjer so ugotavljali, da romski otroci vrtca ne obiskujejo in pridejo v šolo s skromnim znanjem slovenskega jezika.

T- JOŽICA REPŠE /
X- vodja projekta /

»Ta vrtec je namenjen romskim otrokom od drugega do četrtega leta starosti. Vzporedno bojo tekle vse aktivnosti tudi s starši. Začne se že zjutraj z jutranja higieno, imajo možnost tukaj urejat svoje otroke zjutraj in pa potem bojo vzporedno, ko bojo otroci v vrtcu tekle razne delavnice s starši , razne kuharske delavnice, predavanja iz zdravstvene vzgoje.«

T- ŠARENKA HUDOROVAC /
X- romska pomočnica /

 »Jest ko tle delam sem pač romska pomočnica, da jim pomagam prevajat, čeprav večina delamo v slovenščini, ker bi radi, da pač otroci, ko grejo v pripravljalni vrtec, da pač že znajo slovenskega jezika, da nimajo pri tem težav.«

Večina staršev, ki doslej svoj otrok niso pošiljali v vrtec, je nad novim vrtcem navdušena.

T- JORGOVANKA HUDOROVAC /
X- mati dveh otrok /

»Lepo. Koliko otrok imaš, koliko jih bo šlo zdej v vrtec? Dve mam. Pa boš tudi sama hodila z njimi ali? Jast, jast bom prpeljala sem. Se ti zdi dober, da se naučijo slovenščino, preden grejo v šolo? Ja, ja, ja.«

Večnamenski objekt je namenjen predvsem izvajanju triletnega predšolskega programa, v njem pa so tudi prostori za nevladne organizacije, ki se ukvarjajo z romsko problematiko, za policiste, Center za socialno delo, svoje prostore pa bo imel tudi romski svetnik.

